Studiul de Prefezabilitate aferent Magistralei 4 de metrou: Lac Străuleşti – Gara Progresu, tronsonul Gara de Nord – Gara Progresu a fost avizat în Consiliul Tehnico-Economic al Metrorex SA în data de 21 mai 2018, a spus pentru ECONOMICA.NET Dumitru Şodolescu, directorul general al Metrorex.

Acesta a precizat că valoarea investiției, conform Studiului de Prefezabilitate, este estimată la 1,12 miliarde de euro.

Noul tronson de metrou va avea o lungimea totală de aproximativ 11 kilometri, 14 stații și un depou.

Principalele concluzii ale Studiului de Prefezabilitate sunt:

• Crearea unui sistem eficient de transport la nivelul orașului.

• Reducerea impactului activităților de transport asupra mediului.

• Îmbunătățirea siguranței sistemului de transport din București.

• Reducerea traficului de călători de pe Magistrala 2 de metrou prin creșterea capacității de transport public de-a lungul coridorului nord-sud.

• Îmbunătățirea accesibilității transportului public în zonele cu densitate mare a populației din partea de sud a Bucureștiului.

În continuarea Studiului de Prefezabilitate se efectuează Studiul de Fezabilitate, ce are ca termen de finalizare al doilea semestru din 2019, ulterior urmând a se întreprinde toate acțiunile pentru aprobare prin Hotărâre de Guvern și obținerea finanțării, explică şeful Metrorex.

Durata de realizare a investiției este estimată astfel:

- 2 ani – licitația și realizarea serviciilor de proiectare;

- 6 ani – licitația și execuția lucrărilor.

Proiectul este inclus atât în Strategia de Dezvoltare a Metrorex, aprobată de Ministerul Transporturilor, cât și în Planul de Mobilitate Urbană Durabilă București – Ilfov 2016-2030.

În septembrie 2017, Metrorex a semnat cu asocierea româno - elveţiană Metroul SA - Amberg Engineering AG contractul pentru servicii de proiectare, asistenţă şi consultanţă de specialitate aferente studiului de pre-fezabilitate (SPF) şi studiului de fezabilitate (SF) pentru construcţia Liniei 4 de metrou: Lac Străuleşti - Gara Progresu, tronson Gara de Nord - Gara Progresu, în valoare de 19,71 milioane de lei, fără TVA.

Contractul pentru aceste studii este finanţat din fonduri elveţiene, în baza unui acord semnat în 2013 de reprezentanţi ai statului român cu oficiali elveţieni. Reprezentanţii Metrorex spuneau atunci că, odată cu finalizarea Magistralei 4 şi conectarea cu linia metroului de la Aeroportul Otopeni, Capitala va dispune de cea mai lungă diametrală de metrou pe axa Nord-Sud, în lungime de circa 33 km şi 28 de statii cu puncte intermodale de transport.

loading...